Mbalula kry weer bloedneus oor IntercapeIntercape hervat binnekort dienste op plekke in die Oos-Kaap waar taxiverenigings vroeër sy dienste tot stilstand gedwing het. (Argieffoto: Intercape/Facebook) Die Mkhanda-hooggeregshof het ŉ aansoek om verlof tot appèl deur die minister van vervoer, Fikile Mbalula, teen ŉ bevel om ŉ aksieplan in werking te stel om die langafstandbusdiens Intercape te beskerm, van die hand gewys. Intercape het die hooggeregshof in September genader om Mbalula en die LUR vir vervoer in die Oos-Kaap te dwing om maatreëls in te stel om die veiligheid van busbestuurders en passasiers te verseker. Die hof het die aansoek toegestaan, maar ŉ maand later het Mbalula daarteen geappelleer. Mbalula se aansoek is in Desember aangehoor en dit is Dinsdag met koste van die hand gewys. Regter John Smith het in sy uitspraak gesê die minister se “weerstand” teen samewerking met die provinsiale owerhede is verrassend, veral omdat Suid-Afrika se grondwetlike bedeling gegrond is op die beginsel van samewerkende regering. Aanvalle het al in 2015 begin, maar het verlede jaar aansienlik vererger. (Foto: Intercape) Ingevolge die oorspronklike bevel moet die vervoerminister dadelik en met dringendheid ŉ plan ontwikkel en instel om die busdiens se veiligheid te verseker. Intercape was die afgelope paar jaar die teiken van byna 150 voorvalle wat skieterye en klipgooiery ingesluit het. Ondanks oorweldigende bewyse was daar tot dusver nie ŉ enkele skuldigbevinding ná die voorvalle nie. Stel bevoegde vervoerminister aan Johann Ferreira, hoof van Intercape. (Foto: Verskaf) Johann Ferreira, uitvoerende hoof van Intercape, sê Mbalula het kosbare tyd en staatshulpbronne vermors. “Al die regstappe en meegaande koste was hopeloos onnodig – as min. Mbalula net sy werk gedoen het,” sê Ferreira. Mbalula is verlede jaar by die ANC se nasionale konferensie tot sekretaris-generaal van die regerende party verkies. Dit is ŉ voltydse posisie wat beteken hy moet as minister van vervoer vervang word. Pres. Cyril Ramaphosa sal na verwagting binne dae ŉ kabinetskommeling aankondig en Ferreira sê as die president werklik ernstig oor hervorming is, sal hy ŉ minister aanstel wat reg en bestendigheid in die vervoersektor sal verseker. Bheki Cele, minister van polisie, is volgende in die visier. “Ons het ŉ beroep op die polisie gedoen om hul werk te doen. Tot dusver het hulle ook versuim. Dit is ons voorneme om dieselfde regsbenadering met min. Cele te volg as wat ons met min. Mbalula gedoen het. “Albei het versuim om hul grondwetlike pligte na te kom en ons wend ons nou tot die howe om hulle te dwing om op te tree,” sê Ferreira. Daar kan nie byna 150 sake by die polisie in die Oos-Kaap aanhangig gemaak word en nie ŉ enkele inhegtenisneming of skuldigbevinding volg nie, sê hy. Bangikhaya Machana (35) is buite Intercape se depot in Kaapstad geskiet. Hy is drie dae later dood. (Foto: Intercape) “Ons gaan die minister van polisie aanspreeklik hou vir sy onvergeeflike versuim om die oppergesag van die reg te verseker; versuim wat toegelaat het dat anargie heers.” Nog dienste hervat Intercape hervat binnekort bedrywighede in vyf Oos-Kaapse gebiede wat gevaarsones geword het, nadat taxiverenigings busdienste daar tot stilstand gedwing het. ŉ Aksieplan is in samewerking met die LUR vir vervoer, die polisie en die minister opgestel en dienste in gebiede soos Cofimvaba, Butterworth, Engcobo, Tshomo en Idutywa sal binnekort hervat word. “Ons het omvattende insette gelewer en was uiters geduldig terwyl ons gewag het op die owerhede om ŉ samehangende plan saam te stel. Die owerhede is bewus van die bedreiging. Hulle weet wat die oorsprong daarvan is en ons verwag van hulle om hul plig na te kom teenoor die duisende passasiers wat van ons dienste gebruik maak,” sê Ferreira. Benewens die regering se planne tref die maatskappy bykomende veiligheidsreëlings om die veiligheid van sy werkers en kliënte te verhoog.